পেকুয়ায় অপহরণকারী সিন্ডিকেটের বিরুদ্ধে আদালতে আরো একটি মামলা দায়ের করেছে ভুক্তভোগী এক মহিলা। জানা  যায়, পেকুয়া উপজেলার সদর ইউনিয়নের বাইম্যাখালী এলাকার আবুল হাশেমের স্ত্রী আনোয়ারা বেগম (৪৫) বাদি হয়ে গত ১৯ জুন চকরিয়া সিনিয়র জুডিশিয়াল ম্যাজিষ্ট্রেট আদালতে অপহরণকারী সিন্ডিকেটের ৬সদস্যের বিরুদ্ধে উক্ত মামলা দায়ের করে। যার স্বারক নং-১২৪৮/১১ইং। আদালত মামলাটি আমলে নিয়ে পেকুয়া থানাকে তদন্তের নির্দেশ দেন। উক্ত মামলার আসামীরা হলো-পেকুয়া সদর ইউনিয়নের ২নং ওয়ার্ডের নবনির্বাচিত মেম্বার ও বাইম্যাখালী এলাকার মৃত ইছহাক মাঝির পুত্র আবছার উদ্দিন মানিক (২৮), পেকুয়া জমিদার বাড়ির মৃত আলহাজ কবির আহমদ চৌধুরীর পুত্র মাষ্টার এ.এম  শাহজাহান (৬০), মিয়া পাড়া এলাকার মৃত মোজাহের আহমদের পুত্র আবুল হোসেন (৩০), রাঙ্গামাটি জেলার কতোয়ালী থানার তবলছড়ির উমদা এলাকার নজরুল ইসলামের পুত্র সাইফুল ইসলাম (৩৫), তার স্ত্রী ফারহানা ইসলাম লাকী (৩৪), বাইম্যাখালী এলাকার আবুল কালামের স্ত্রী লুৎফুন্নেছা। মামলার অভিযোগে উলেখ করা হয়, গত তিন বছর আগে ৩শ টাকা মাসিক বেতনে বাদী আনোয়ারার পুত্র রমজান আলীকে কাজের ছেলে হিসেবে মামলার ১নং আসামী মানিকের মাধ্যমে জমিদার বাড়ির শাহজাহান চৌধুরী তার মেয়ে লাকীর বাসায় পাঠায়। নিয়ে যাওয়ার পর থেকে প্রতি মাসে প্রায় ৬মাস পর্যন্ত ৩শ টাকা  করে বেতনও পরিশোধ করে। এরপর আর বেতন না পাঠানোর ফলে মা আনোয়ারা তার ছেলের খোঁজ খবর নিতে গেলে মাষ্টার শাহজাহান তাকে তার মেয়ের বাসার ঠিকানা না দেওয়ায় খোজ নেওয়া সম্ভব হয়নি। এছাড়াও বাদী আনোয়ারাকে মাষ্টার শাহজাহান তার ছেলে রমজান আলী বাসা থেকে পালিয়ে গেছে বলে জানায়। এ বিষয়ে পেকুয়া উপজেলা চেয়ারম্যান, পেকুয়া ইউএনওসহ এলাকার গন্যমান্য ব্যক্তিদের জানানোর পরও কোন সুরাহা হয়নি। তিনি আশংকা প্রকাশ করে বলেন, তার ছেলেকে মামলার আসামীরা অপহরণ করে বিক্রি করে দিয়েছে। এ নিয়ে এলাকায় ক্ষোভ ও উত্তেজনা বিরাজ করছে। এদিকে গত ১০জুন দুই স্কুল  ছাত্রীকে অপহরনের অভিযোগ এনে সোনালী বাজার এলাকার আবু তাহের বাদি হয়ে নারী ও শিশু নির্যাতন দমন আইনে এই সিন্ডিকেটের বিরুদ্ধে পেকুয়া থানায় আরো একটি মামলা রুজু করেছিলেন। যার নং ০৩/১১, তাং-১০-০৬-২০১১ইং।